Forslag til EUROPA-PARLAMENTETS OG RÅDETS FORORDNING om produktion og markedsføring af planteformeringsmateriale (lovgivning om planteformeringsmateriale) /* COM/2013/0262 final - 2013/0137 (COD) */





BEGRUNDELSE 1. BAGGRUND FOR FORSLAGET Planteformeringsmateriale yder et væsentligt bidrag til produktiviteten, diversiteten, sundheden og kvaliteten af vores landbrug, havebrug, fødevare- og foderproduktion og miljø. En stor del af Unionens område er dækket af skov, som opfylder en række sociale, økonomiske, miljømæssige, økologiske og kulturelle funktioner. Den nuværende EU-lovgivning om markedsføring af planteformeringsmateriale er baseret på to vigtige elementer, nemlig registrering af plantesorter/materiale og certificering af enkelte partier af planteformeringsmateriale af plantearter, som er identificeret i direktiverne ("EU's listeopførte arter"). Dette forslag er en konsolidering og opdatering af lovgivningen om markedsføring af planteformeringsmateriale, som ophæver og erstatter følgende 12 direktiver: Rådets direktiv 66/401/EØF om handel med frø af foderplanter, Rådets direktiv 66/402/EØF om handel med sædekorn, Rådets direktiv 2002/53/EF om den fælles sortsliste over landbrugsplantearter, Rådets direktiv 2002/54/EF om handel med bederoefrø, Rådets direktiv 2002/55/EF om handel med grøntsagsfrø, Rådets direktiv 2002/56/EF om handel med læggekartofler, Rådets direktiv 2002/57/EF om handel med frø af olie- og spindplanter, Rådets direktiv 68/193/EØF om handel med vegetativt formeringsmateriale af vin, Rådets direktiv 98/56/EF om afsætning af prydplanteformeringsmateriale, Rådets direktiv 92/33/EØF om afsætning af plantemateriale og formeringsmateriale af grøntsagsplanter bortset fra frø, Rådets direktiv 2008/90/EF om afsætning af frugtplanteformeringsmateriale og frugtplanter bestemt til frugtproduktion og Rådets direktiv 1999/105/EF af 22. december 1999 om markedsføring af forstligt formeringsmateriale. De fleste af Rådets direktiver om markedsføring af planteformeringsmateriale blev første gang vedtaget mellem 1966 og 1971, men nogle af direktiverne er også af nyere dato. Med jævne mellemrum har de gamle direktiver været genstand for en omfattende opdatering, hvilket har øget behovet for klarhed og gennemsigtighed. Som følge af denne historiske udvikling er direktiverne temmelig forskelligartede for så vidt angår den tekniske baggrund, som de er baseret på, men også i deres strategier med hensyn til bl.a. offentlig kontrol og officielt tilsyn. Navnlig produktkontrol er meget krævende for de kompetente myndigheder. Desuden vil den komplekse og fragmenterede karakter af den eksisterende lovgivning sandsynligvis nære de usikkerheder og uoverensstemmelser, som allerede findes i medlemsstaternes gennemførelse af denne lovgivning, yderligere. Hvilket skaber ulige konkurrencevilkår for de professionelle operatører på det indre marked. Det er nødvendigt at harmonisere gennemførelsen af lovgivningen, reducere omkostningerne og de administrative byrder og fremme innovation. Det er desuden vigtigt at kunne tilpasse sig den tekniske fremskridt inden for planteavl og den hurtige udvikling på det europæiske og globale marked for planteformeringsmateriale. For at imødekomme alle disse behov er en opdatering og modernisering af den lovgivningsmæssige ramme på dette område uomgængeligt nødvendig. Målet om in situ-bevarelse af biodiversitet i landbruget bør styrkes yderligere. Desuden udgør den manglende horisontale koordinering med anden EU-lovgivning og andre EU-politikker og -strategier en hindring for en mere effektiv gennemførelse. I løbet af de seneste år er landbrugspolitik i EU begyndt at blive betragtet som strategisk vigtig for fødevaresikring og fødevaresikkerhed, fødevarernes næringsværdi, miljø, biodiversitet og klimaændringer. "Bæredygtig intensivering" og en mere grøn produktion af fødevareafgrøder, hvor udbyttet øges uden negative miljøpåvirkninger og uden opdyrkning af større jordarealer, bliver betragtet som nøgleelementer i denne politik. Lovgivning om planteformeringsmateriale er yderst vigtig for at nå disse mål. EU's skovstrategi understreger betydningen af skovenes multifunktionelle rolle og en bæredygtig forvaltning af disse. Der er behov for sammenhæng og synergi med lovgivningen om plantesundhed for så vidt angår plantesundhedskontrol, som er en del af certificeringsproceduren for planteformeringsmateriale, eller integration af de generelle principper for offentlig kontrol, som er indeholdt i forordning (EF) nr. 882/2004 om offentlig kontrol. 2. RESULTAT AF HØRINGER AF INTERESSEREDE PARTER OG KONSEKVENSANALYSER Konsekvensanalysen af dette forslag bygger på resultaterne af en gennemgang af EU's lovgivning om markedsføring af frø og formeringsmateriale (nu planteformeringsmateriale), som blev gennemført i 2007/2008 af Food Chain Evaluation Consortium (FCEC), og på resultaterne af en undersøgelse om registrering af sorter gennemført af samme konsortium i første halvdel af 2010. Den er desuden baseret på en omfattende høring af alle interesserede parter, navnlig de kompetente myndigheder i medlemsstaterne, repræsentanter for den private sektor i EU og på nationalt plan, relevante internationale standardiseringsorganer, ikke-statslige organisationer og EF-Sortsmyndigheden. I 2009-2011 blev der afholdt en række møder i Kommissionens horisontale arbejdsgrupper vedrørende alle plantearter. I maj 2011 behandlede fire arbejdsgrupper, som blev nedsat under det ungarske formandskab, specifikke spørgsmål. Endvidere har Kommissionen ved flere lejligheder i perioden 2009-2011 konsulteret arbejdsgruppen "Udsæd og formeringsmateriale" under Den Rådgivende Gruppe for Fødevarekæden, Dyresundhed og Plantesundhed. Den 18. marts 2009 blev der afholdt en åben konference om sikring af adgang til frø i det 21. århundrede for at fremlægge og drøfte evalueringsresultaterne med de interesserede parter. Endelig blev der fra den 19. april til den 30. maj 2011 gennemført en webbaseret interessentanalyse ved hjælp af et spørgeskema til "interaktiv politikudformning" for at indsamle kommentarer til et dokument om løsningsmodeller og analyser. Det gav 257 svar fra en meget bred vifte af interessegrupper. Hovedformålet med høringerne var at indhente synspunkter om bestemmelserne og anvendelsen af den eksisterende lovgivning og behovene for ændringer. Generelt set var de interesserede parter tilfredse med de principper, der ligger til grund for de eksisterende direktiver, men støttede Kommissionens planer om at revidere lovgivningen. Der blev især fundet plads til forbedringer for så vidt angår juridisk forenkling, omkostningsbesparelser og effektivitetsgevinster, øget fleksibilitet for de professionelle operatører, graden af harmonisering blandt medlemsstaterne, nichemarkeders og nye markeders rolle samt bevarelse af biodiversitet i landbruget og plantegenetiske ressourcer. Der var stærk opbakning fra et flertal af de interesserede parter til at opretholde de generelle principper i den nuværende lovgivning, især procedurerne for registrering af sorter og certificering af frøpartier forud for markedsføring. Desuden anmodede de interesserede parter om at opretholde den nuværende tilgang i EU-lovgivningen om forstligt formeringsmateriale. Konsekvensanalysen udpegede følgende hovedakser, langs hvilke systemet burde ændres for at kunne tilpasses de skiftende økonomiske, miljømæssige, sociale, videnskabelige forhold: i) forenkling af basisretsakterne (fra 12 direktiver til én enkelt forordning), ii) omkostningsdækning og forbedring af systemets effektivitet samt iii) en horisontal koordinering med nyere EU-politikker, som allerede er vedtaget. Der blev afsøgt forskellige måder – øget fleksibilitet, deregulering eller centralisering – hvorpå man kunne gøre systemet mere effektivt og samtidig fortsat sikre planteformeringsmateriale af høj kvalitet, konkurrenceevne og imødegå forestående udfordringer, bl.a. vedrørende biodiversitet. På grundlag af disse tre hovedakser, blev der udpeget fem politiske løsningsmodeller, hvor juridisk forenkling og omkostningsdækning var konstante i alle løsningsmodeller. Spørgsmål vedrørende SMV'er og mikrovirksomheder blev behandlet under de forskellige løsningsmodeller, især med henblik på at sikre disse virksomheders adgang til offentlige tjenesteydelser til udførelse af visse opgaver, som de ikke selv kan varetage, og med henblik på at støtte og videreudvikle deres muligheder for at få bedre adgang til markedet for planteformeringsmateriale. Der blev lagt særlig vægt på at foretage en afvejning mellem videreførelsen af operationelt arbejde og opretholdelse af kvaliteten af planteformeringsmateriale. Konsekvensanalysens konklusion er, at der ikke findes nogen enkelt løsningsmodel, som opfylder målsætningerne med revisionen på en effektiv og sammenhængende måde, og det foreslås i overensstemmelse med de interesserede parters holdning at vælge en løsningsmulighed, som kombinerer elementer fra løsningsmodel 2, 4 og 5. Forslaget vil således danne grundlag for at sikre retssikkerhed for de professionelle operatører og forbrugerne, planteformeringsmateriale af høj kvalitet og konkurrencemæssige fordele på det indre marked og på verdensmarkedet. Denne kombination har til hensigt at skabe balance mellem fleksibilitet for de professionelle operatører (løsningsmodel 2 og 4) og biodiversitet (løsningsmodel 4) og den stringens i sundheds- og kvalitetskravene (elementer af løsningsmodel 2 og 5), som er nødvendig for at sikre et fair marked og for at opretholde planteformeringsmaterialets kvalitet og sundhed. Dette kombineres med elementer, som giver mindre udbredte afgrøder eller afgrøder med særlige anvendelser adgang til specifikke eller små markedssegmenter uden unødige omkostninger, men med tilhørende minimumsforpligtelser, som sikrer sporbarhed, sundhed og oplysninger til forbrugerne, således at der etableres lige vilkår for alle professionelle operatører. 3. JURIDISKE ASPEKTER AF FORSLAGET Formålet med forslaget er at erstatte de 12 eksisterende direktiver med ét enkelt forslag til forordning. 3.1. Del I – Almindelige bestemmelser Den foreslåede forordnings anvendelsesområde omfatter alle typer planteformeringsmateriale. Hovedparten af forordningen omfatter imidlertid de arter, som for øjeblikket er omfattet af de 12 direktiver (de såkaldte "listeopførte arter"). For at præcisere og harmonisere de eksisterende tilgange i medlemsstaterne i forhold til de øvrige arter, dvs. plantearter, som ikke er listeopført, og som således ikke er omfattet af de gældende direktiver, vil disse arter imidlertid også blive underlagt nogle meget grundlæggende regler (jf. del III, afsnit III). For at tage hensyn til producenternes behov og kravene om fleksibilitet og proportionalitet vil forordningen ikke finde anvendelse på planteformeringsmateriale, som er tiltænkt afprøvning eller videnskabelige formål og avlsmæssige formål (forædling). Desuden bør forordningen ikke finde anvendelse på materiale, som er bestemt til eller opbevares i genbanker, organisationer og netværk med henblik på bevarelse af genetiske ressourcer ex situ og in situ eller på bedriften i henhold til nationale strategier for bevarelse af genetiske ressourcer. Endvidere er planteformeringsmateriale, der udveksles i naturalier mellem to personer, som ikke er professionelle operatører, udelukket fra forordningens anvendelsesområde. For så vidt angår definitionerne, er den vigtigste ændring indførelsen af et fælles begreb, som omfatter alt planteformeringsmateriale, enten i form af frø eller andre typer planteformeringsmateriale. Planteformeringsmateriale defineres som planter eller dele af planter, som i stand til, og som er bestemt til produktion eller reproduktion af hele planter. Dette omfatter også unge planter. Alle disse typer planteformeringsmateriale er omfattet af fælles principper for så vidt angår produktion af planteformeringsmateriale med henblik på markedsføring og for så vidt angår markedsføring af planteformeringsmateriale. 3.2. Del II – Professionelle operatører Definitionen af operatør i henhold til denne forordning omfatter ikke privatpersoner, og derfor anvendes udtrykket "professionel operatør". Alle professionelle operatører er omfattet af den samme definition, og de skal registreres for at forenkle kontrollen. Dette register kombineres med det register, der er oprettet i henhold til [title of the new Plant Health Regulation]. Der vil blive indført grundlæggende krav til de professionelle operatører vedrørende identifikation af det planteformeringsmateriale, de producerer eller markedsfører, føring af fortegnelser, fremme af kontrol og vedligeholdelsesavl. Sporbarheden af alt planteformeringsmateriale sikres ved at indføre en forpligtelse for de professionelle operatører om altid at opbevare oplysninger ét trin før og ét trin efter deres økonomiske aktivitet. 3.3. Del III – Planteformeringsmateriale bortset fra forstligt formeringsmateriale Afsnit I Almindelige bestemmelser Der fastlægges definitioner af sort og vedligeholdelsesavl, sort med officiel beskrivelse og sort med officielt anerkendt beskrivelse, klon samt de forskellige markedsføringskategorier. Afsnit II Produktion og markedsføring af arter Generelt opretholdes den grundlæggende tilgang til registrering af plantesorter/materiale og certificering/inspektion af partier forud for markedsføring. De professionelle operatører vil imidlertid få mere fleksibilitet, så de kan beslutte, om de selv vil gennemføre de undersøgelser, der er nødvendige for registrering af en sort, eller inspektioner, prøveudtagning og analyse af planteformeringsmateriale med henblik på certificering under officielt tilsyn af de kompetente myndigheder. Desuden vil der blive vedtaget afledte retsakter, som fastlægger de specifikke krav til produktion og markedsføring af bestemte arter og deres kategorier (kerneplanter, basismateriale, certificeret materiale og standardmateriale). Dette er væsentligt for at øge fleksibiliteten for så vidt angår ændringer som følge af den tekniske og videnskabelige udvikling og samtidig respektere proportionalitetsprincippet og holdbarheden af lovgivningsarbejdet. Kravene til markedsføring af planteformeringsmateriale kan sammenfattes som følger: – Det skal tilhøre en sort eller en klon, der er registreret i overensstemmelse med bestemmelserne i denne forordning. – Det skal overholde de specifikke krav, der er vedtaget for den pågældende markedsføringskategori for hver slægt og art. – Det skal være forsynet med en officiel mærkeseddel for kerneplanter, basismateriale eller certificeret materiale eller i tilfælde af standardmateriale operatørens mærkeseddel. – Det skal overholde kravene til håndtering. – Det skal overholde kravene til certificering og identifikation. Kravet om registrering af sorten finder ikke anvendelse på grundstammer, som ikke opfylder betingelserne for at være en sort. For at sikre fleksibilitet med hensyn til fremtidens tekniske og videnskabelige udvikling kan heterogent materiale, som ikke er i overensstemmelse med definitionen af en sort, på visse betingelser undtages fra kravet om, at materialet skal tilhøre en registreret sort. Endvidere fastsættes en særlig undtagelse for planteformeringsmateriale til nichemarkeder. Visse slægter og arter af planteformeringsmateriale, som er opført i de nuværende direktiver, bør fortsat være underkastet strengere krav for så vidt angår produktion og markedsføring (listeopførte arter). Der er imidlertid behov for at fastlægge kriterierne for udpegning af disse plantearter. Slægter eller plantearter, som optager et væsentligt produktionsareal, og som har en betydelig produktionsværdi, produceres og markedsføres af et stort antal professionelle operatører, eller som indeholder stoffer, der kræver særlige regler med henblik på beskyttelse af menneskers og dyrs sundhed eller miljøet, bør opføres på listen. Planteformeringsmateriale bør kun produceres og markedsføres som kerneplanter, basismateriale, certificeret materiale eller standardmateriale for at sikre gennemsigtighed og kvalificerede valg for brugerne. Der skal opstilles detaljerede kriterier for at afgøre, hvilke slægter og plantearter der ikke må markedsføres som standardmateriale med henblik på at sikre en høj kvalitet og sundhed, identitet og sporbarhed af planteformeringsmaterialet samt fødevare- og fodersikring. Der bør indføres specifikke krav for hver slægt og art og for hver af disse kategorier. Kravene til identitet, renhed, sundhedsmæssige krav og andre krav vedrørende kvalitet, mærkning, partier, emballering, herunder små pakninger, afprøvning efter certificering, sammenlignende afprøvninger og blandinger finder fortsat anvendelse. Undtagelsesbestemmelser De eksisterende permanente undtagelser vedrørende markedsføring i begrænset omfang af sorter, som endnu ikke er registreret, med henblik på afprøvning på bedriften, og materiale, som ikke har opnået en endelig certificering, samt godkendelse af strengere nationale krav bør bibeholdes. Dette bør også gælde for de vigtige midlertidige undtagelser i forbindelse med hasteforanstaltninger, midlertidige forsyningsvanskeligheder og tidsbegrænsede forsøg. Undtagelsesbestemmelser for planteformeringsmateriale til nichemarkeder Desuden bør der fastsættes rimelige og bæredygtige regler for aktiviteter i lille målestok vedrørende planteformeringsmateriale, som er tilpasset de lokale forhold, og som markedsføres i små mængder. Disse sorter bør undtages fra kravene om registrering og markedsføring. Dette materiale defineres som planteformeringsmateriale til nichemarkeder. Undtagelsen bør omfatte f.eks. gårdavlere eller haveavlere, uanset om de er professionelle operatører eller ej. Der bør dog fastsættes nogle grundlæggende regler for mærkning og sporbarhed af materialet. For at forhindre misbrug af denne undtagelsesbestemmelse, bør det pågældende materiale kun markedsføres i en fast defineret pakningsstørrelse. Import og eksport EU's ækvivalenssystem opretholdes som en grundlæggende betingelse for import fra tredjelande. Eksport er imidlertid omfattet af forordningen. Eksport bør finde sted i overensstemmelse med lovgivning, standarder, adfærdskodeks eller anden juridisk eller administrativ procedure i importtredjelandet. Når der foreligger en bilateral eller multilateral aftale mellem Unionen og det pågældende tredjeland, skal eksport fra Unionen være i overensstemmelse med denne aftale. Hvis der ikke foreligger en sådan aftale, finder en aftale, indgået mellem de professionelle operatører, anvendelse. Afsnit III Produktion og markedsføring af planteformeringsmateriale, som tilhører slægter eller arter, der ikke er listeopført Planteformeringsmateriale, som ikke tilhører de listeopførte slægter og arter, er desuden underlagt nogle få grundlæggende krav med hensyn til sundhedsstatus, brugsegnethed, hvor det er relevant, passende henvisning til sorter og identifikation af det pågældende materiale samt import. Afsnit IV Registrering af sorter i de nationale registre og i EU-sortsregistret Sortsregistre Sorterne skal optages i et nationalt sortsregister eller i EU-sortsregistret via en direkte ansøgningsprocedure til EF-Sortsmyndigheden, inden de må markedsføres i Unionen. Sortsmyndigheden opbevarer de ajourførte oplysninger om alle de plantesorter, som må markedsføres i EU, herunder sorter, der er optaget i de nationale sortsregistre (EU's database over plantesorter). For nye forbedrede sorter vil de grundlæggende krav til selvstændighed, ensartethed og stabilitet blive fastholdt. Der bør i forbindelse med undersøgelsen af ensartethed tages hensyn til sorts- og formeringstypen. Desuden kan det ved en afledt retsakt afgøres, for hvilke plantearter der skal fastlægges supplerende krav til dyrknings- og brugsværdi. Medlemsstaterne vedtager mere detaljerede kriterier for undersøgelse af dyrknings- og/eller brugsværdien af disse plantearter for så vidt angår deres udbytte, kvalitative egenskaber, modstandsdygtighed og egnethed for produktionssystemer med lavt input, herunder økologisk produktion. På grund af de særlige forhold ved økologisk landbrug bør der i de metoder og krav, som fastlægges for sortsundersøgelser, tages behørigt hensyn til de særlige behov i denne forbindelse. Der vil blive fastsat harmoniserede regler for en bæredygtig dyrkningsværdi i EU ved at indføre særlige krav vedrørende resistens over for bestemte skadegørere, begrænsning af behovet for ressourceinput, reduktion af indholdet af uønskede stoffer og forbedret tilpasning til forskellige landbrugsmæssige og klimatiske forhold. Dette er et vigtigt redskab for at styre planteavlen i retning af større bæredygtighed. Hvis en sort er meddelt EU-sortsbeskyttelse i henhold til forordning (EF) nr. 2100/1994 eller i henhold til nationale regler, bør den anses for at være selvstændig, ensartet og stabil og for at have en passende sortsbetegnelse med henblik på registrering af sorten i medfør af denne forordning. Det grundlæggende princip om anvendelse af én enkelt sortsbetegnelse i hele Unionen fastholdes. I visse særlige tilfælde tillades synonymer. Sortsmyndigheden er bedst placeret til at skabe overblik over de relevante sortsbetegnelser i EU. Derfor og for at sikre sammenhæng i anvendelsen af sortsbetegnelser i EU, bør de kompetente myndigheder anmode Sortsmyndigheden om at kontrollere en sortsbetegnelse, inden den pågældende betegnelse optages i et nationalt sortsregister. Forordningen fastlægger detaljerede krav til registreringsproceduren for sorter for så vidt angår betingelser for registrering, indgivelse og indhold af ansøgninger, formelle prøvelser og tekniske undersøgelser, undersøgelsesrapporter, afgørelse om registrering, gyldighedsperiode for og forlængelse af samt tilbagekaldelse eller sletning af registrering og om vedligeholdelsesavl. Med henblik på at sikre overensstemmelse bør de samme regler ligeledes gælde for ansøgninger om optagelse i EU-sortsregistret, som indgives direkte til Sortsmyndigheden. Der fastsættes særlige bestemmelser for optagelse i EU-sortsregistret og for ansøgerens mulighed for at iværksætte en appel af en afgørelse fra Sortsmyndigheden. Der fastsættes ikke sådanne bestemmelser for optagelse i de nationale sortsregistre, da disse er underlagt nationale administrative procedurer. Ifølge en ny bestemmelse skal Sortsmyndigheden foretage audit af alle nationale sortsundersøgelsescentre med henblik på at sikre kvalitet og harmonisering af registreringsproceduren for plantesorter i EU. De professionelle operatørers undersøgelsescentre underkastes audit og godkendes af de nationale kompetente myndigheder. I tilfælde af en direkte ansøgning til Sortsmyndigheden foretager Sortsmyndigheden audit af de undersøgelsescentre, som anvendes til sortsundersøgelserne, og godkender disse. De kompetente myndigheder og EF-Sortsmyndigheden bør opkræve gebyrer for behandlingen af ansøgninger, formelle prøvelser og tekniske undersøgelser, herunder audit, sortsbetegnelse og sortsregistrering for hvert år af registreringsperioden. Der bør i denne forordning derfor fastsættes harmoniserede regler for disse gebyrer. Det generelle princip om omkostningsdækning fastholdes. Med henblik på at leve op til Kommissionens forpligtelse om at mindske byrderne for meget små virksomheder fritages mikrovirksomheder dog for betaling af gebyrer i overensstemmelse med Kommissionens nye politik om mindskelse af de reguleringsmæssige byrder for SMV'er og tilpasning af EU's regulering til mikrovirksomheders behov. Desuden reduceres registreringsgebyret for plantesorter med en officielt anerkendt beskrivelse og heterogent plantemateriale for at sikre, at gebyret ikke udgør en hindring for registrering af den pågældende plantesort eller det pågældende plantemateriale. Gamle traditionelle plantesorter For så vidt angår gamle sorter, såsom bevarelsessorter (herunder landracer) eller såkaldte hobbysorter, bør der fortsat gælde lempeligere krav for at fremme bevarelse og udnyttelse på bedriften, jf. de nuværende bestemmelser i direktiv 2008/62/EF og 2009/145/EF. Disse sorter vil fortsat blive optaget i sortsregistre dog på grundlag af en "officielt anerkendt beskrivelse", som skal være anerkendt – men ikke udarbejdet – af de kompetente myndigheder. For at opnå denne beskrivelse er det ikke længere obligatorisk at gennemføre en undersøgelse af selvstændighed, ensartethed og stabilitet. Den officielt anerkendte beskrivelse skal blot beskrive de særlige egenskaber ved de planter og plantedele, som er repræsentative for den pågældende sort, og sikre, at sorten kan identificeres, herunder dens oprindelsesregion. Denne beskrivelse kan være baseret på en officiel beskrivelse af sorten af ældre dato, som på daværende tidspunkt blev udarbejdet af f.eks. en videnskabelig eller akademisk organisation. Nøjagtigheden af dens indhold kan understøttes af tidligere officielle inspektioner, ikke-officielle undersøgelser eller viden erhvervet gennem praktiske erfaringer med dyrkning, opformering og anvendelse. De nuværende kvantitative restriktioner afskaffes. Brugerne informeres om materialet ved hjælp af en mærkeseddel, der angiver, at den pågældende sort er identificeret ved hjælp af en officielt anerkendt beskrivelse og oprindelsesregionen. Planteformeringsmateriale, som tilhører sådanne sorter, bør udelukkende markedsføres som standardmateriale. 3.4. Del IV – Produktion og markedsføring af forstligt formeringsmateriale EU-lovgivningen fastlægger en specifik tilgang, herunder en specifik terminologi, vedrørende forstligt formeringsmateriale. På dette område indføres der derfor en særskilt del, som fastholder den allerede eksisterende grundlæggende tilgang. Kravene til forstligt formeringsmateriale vedrører godkendelse af basismateriale, optagelse i nationale sortsregistre og i EU-registret, stamcertifikat, markedsføringskategorier, partier, blandinger, mærkning, emballering og fastlæggelse af betingelserne for EU-ækvivalens med henblik på indførsel. Derudover fastsættes følgende undtagelsesbestemmelser: godkendelse af strengere nationale krav, forbud mod at stille bestemte former for forstligt formeringsmateriale til rådighed for slutbrugere, regler vedrørende midlertidige forsyningsvanskeligheder og regler for tidsbegrænsede forsøg. 3.5. Del V – Proceduremæssige bestemmelser Der fastsættes regler vedrørende de delegerede retsakter og udvalgsproceduren. 3.6. Del VI – Afsluttende bestemmelser Forordning (EF) nr. 2100/94 om EF-sortsbeskyttelse ændres for så vidt angår EF-Sortsmyndighedens navn og opgaver. Med henblik på at følge henstillingerne fra EU's interinstitutionelle arbejdsgruppe ændres agenturets navn til "Det Europæiske Agentur for Plantesorter" (EAPV). Sortsmyndighedens ansvarsområder udvides til at omfatte registrering af plantesorter, navnlig forvaltning af EU-sortsregistret, og registrering af plantesorter via direkte ansøgningsprocedure til Sortsmyndigheden. Desuden skal Sortsmyndigheden varetage en række nye opgaver inden for sit ansvarsområde vedrørende henstillinger til sortsbetegnelser, database over referencesamlinger for plantesorter, harmonisering af tekniske undersøgelser af sorter, audit af tekniske undersøgelsescentre, rådgivende opgaver, uddannelse og teknisk støtte. De nødvendige regler for sanktioner fastsættes. 3.7. Del VII – Unionens kompetence, nærhedsprincippet og reguleringsform Retsgrundlaget for de lovgivningsmæssige rammer for planteformeringsmateriale er artikel 43 i traktaten om Den Europæiske Unions funktionsmåde (TEUF) , som gennemfører den fælles landbrugspolitik. Målene for denne politik er at forøge landbrugets produktivitet, at sikre landbrugsbefolkningen en rimelig levestandard, at stabilisere markederne, at sikre forsyningerne og at sikre forbrugerne rimelige priser på landbrugsvarerne. Krav til landbrugets bæredygtighed er blevet indarbejdet i en række revisioner af den fælles landbrugspolitik. I henhold til Lissabontraktaten forvaltes landbrug som delt kompetence mellem EU og medlemsstaterne. Det står imidlertid klart, at alle landbrugets aktivitetsområder samt tilknyttede aktiviteter forud for og efter landbrugsproduktionen i høj grad har været reguleret på EU-plan. Det betyder, at lovgivningsarbejdet primært skal gennemføres af Den Europæiske Unions institutioner. Forslaget har form af en forordning udstedt af Europa-Parlamentet og Rådet. Andre former ville ikke være hensigtsmæssige, fordi foranstaltningernes mål bedst kan nås ved hjælp af fuldt ud harmoniserede krav i hele EU, således at der sikres fri bevægelighed for planteformeringsmateriale. 4. VIRKNINGER FOR BUDGETTET De finansielle bevillinger til gennemførelse af forordningen indtil den 31. december 2020 fremlægges i forordningen om bestemmelser vedrørende forvaltning af udgifter i tilknytning til fødevarekæden, dyresundhed og dyrevelfærd samt til plantesundhed og planteformeringsmateriale. 5. FAKULTATIVE ELEMENTER 2013/0137 (COD) Forslag til EUROPA-PARLAMENTETS OG RÅDETS FORORDNING om produktion og markedsføring af planteformeringsmateriale (lovgivning om planteformeringsmateriale) (EØS-relevant tekst) EUROPA-PARLAMENTET OG RÅDET FOR DEN EUROPÆISKE UNION HAR — under henvisning til traktaten om Den Europæiske Unions funktionsmåde, særlig artikel 43, stk. 2, under henvisning til forslag fra Europa-Kommissionen, efter fremsendelse af udkast til lovgivningsmæssig retsakt til de nationale parlamenter, under henvisning til udtalelse fra Det Europæiske Økonomiske og Sociale Udvalg, under henvisning til udtalelse fra Regionsudvalget, efter den almindelige lovgivningsprocedure[1], og ud fra følgende betragtninger: (1) Følgende direktiver indeholder regler for produktion og markedsføring af frø og formeringsmateriale af landbrugsplanter, grøntsager, vin, frugtplanter, forstligt formeringsmateriale og prydplanter: a) Rådets direktiv 66/401/EØF af 14. juni 1966 om handel med frø af foderplanter[2] b) Rådets direktiv 66/402/EØF af 14. juni 1966 om handel med sædekorn[3], c) Rådets direktiv 68/193/EØF af 9. april 1968 om handel med vegetativt formeringsmateriale af vin[4] d) Rådets direktiv 98/56/EF af 20. juli 1998 om afsætning af prydplanteformeringsmateriale[5] e) Rådets direktiv 1999/105/EF af 22. december 1999 om markedsføring af forstligt formeringsmateriale[6] f) Rådets direktiv 2002/53/EF af 13. juni 2002 om den fælles sortsliste over landbrugsplantearter[7] g) Rådets direktiv 2002/54/EF af 13. juni 2002 om handel med bederoefrø[8] h) Rådets direktiv 2002/55/EF af 13. juni 2002 om handel med grøntsagsfrø[9] i) Rådets direktiv 2002/56/EF af 13. juni 2002 om handel med læggekartofler[10] j) Rådets direktiv 2002/57/EF af 13. juni 2002 om handel med frø af olie- og spindplanter[11] k) Rådets direktiv 2008/72/EF af 15. juli 2008 om afsætning af plantemateriale og formeringsmateriale af grøntsagsplanter bortset fra frø[12] l) Rådets direktiv 2008/90/EF af 29. september 2008 om afsætning af frugtplanteformeringsmateriale og frugtplanter bestemt til frugtproduktion[13]. (2) Hovedformålet med de ovenfor nævnte direktiver er udvikling af en bæredygtig landbrugs-, havebrugs- og skovbrugsproduktion. Med henblik på at sikre produktivitet er planteformeringsmaterialets sundhed, kvalitet og diversitet af allerstørste betydning for landbrug, havebrug, fødevare- og fodersikring og økonomien generelt. For at opnå bæredygtighed bør der i lovgivningen desuden tages hensyn til behovet for at imødekomme forbrugernes forventninger, sikre produktionens tilpasning til mange forskellige landbrugs-, havebrugs- og skovbrugsmæssige forhold, imødegå de udfordringer, som klimaændringerne stiller os over for, og fremme bevarelsen af biodiversitet i landbruget. (3) Udviklingen inden for landbrug, havebrug, skovbrug, planteavl og markedsføring af planteformeringsmateriale har vist, at lovgivningen skal forenkles og nøjere tilpasses udviklingen inden for sektoren. De ovenfor nævnte direktiver bør derfor erstattes af en enkelt forordning om produktion med henblik på markedsføring og om markedsføring af planteformeringsmateriale i EU. (4) Planteformeringsmateriale bør defineres på en sådan måde, at det omfatter alle planter, som er i stand til, og som er bestemt til produktion (herunder reproduktion på et hvilket som helst produktionstrin) af hele planter. Denne forordning bør derfor omfatte frø samt alle andre former for planter på alle vækststadier, som er bestemt til og i stand til at producere hele planter. (5) Denne forordning bør desuden omfatte planteformeringsmateriale, som anvendes til produktion af landbrugsråvarer til industrielt brug, eftersom disse råvarer tegner sig for størstedelen af flere sektorer og derfor bør opfylde bestemte kvalitetsstandarder. (6) Det er nødvendigt at definere begreberne "professionel operatør" og "markedsføring" for at fastlægge anvendelsesområdet for flere af denne forordnings bestemmelser. I betragtning af markedsudviklingen i denne sektor bør navnlig definitionen af "markedsføring" være så bred som mulig for at sikre, at den omfatter alle former for transaktioner af planteformeringsmateriale. Denne definition bør bl.a. omfatte personer, som indgår fjernsalgsaftaler (f.eks. ad elektronisk vej), og personer, som indsamler forstligt basismateriale. (7) I betragtning af producenternes behov og kravene til fleksibilitet og proportionalitet bør denne forordning ikke finde anvendelse på formeringsmateriale, som udelukkende er tiltænkt afprøvning, videnskabelige og avlsmæssige formål, genbanker, organisationer og netværk med henblik på udveksling og bevarelse af genetiske ressourcer (herunder bevarelse på bedriften), eller på formeringsmateriale, der udveksles i naturalier mellem personer, som ikke er professionelle operatører. (8) Direktiv 94/62/EF af 20. december 1994 om emballage og emballageaffald[14], Rådets forordning (EF) nr. 338/97 af 9. december 1996 om beskyttelse af vilde dyr og planter ved kontrol af handelen hermed[15], Europa-Parlamentets og Rådets direktiv 2001/18/EF af 12. marts 2001 om udsætning i miljøet af genetisk modificerede organismer og om ophævelse af Rådets direktiv 90/220/EØF[16], Europa-Parlamentets og Rådets forordning (EF) nr. 1829/2003 af 22. september 2003 om genetisk modificerede fødevarer og foderstoffer[17], Europa-Parlamentets og Rådets forordning nr. 1830/2003 af 22. september om sporbarhed og mærkning af genetisk modificerede organismer og sporbarhed af fødevarer og foder fremstillet af genetisk modificerede organismer og om ændring af direktiv 2001/18/EF[18] og forordning (EU) nr. …/… [Office of publications, please add number of Regulation on protective measures against pests of plants] bør også finde anvendelse på produktion og markedsføring af planteformeringsmateriale. (9) For at sikre gennemsigtighed og mere effektiv kontrol med produktion og markedsføring af planteformeringsmateriale bør de professionelle operatører registreres. Med henblik på at reducere de administrative byrder for de professionelle operatører er det hensigtsmæssigt, at de professionelle operatører kun skal lade sig registrere én gang i et enkelt register, nemlig i det offentlige register, som oprettes af medlemsstaterne i henhold til forordning (EU) nr. …/… [Office of Publication, please insert number of Regulation on protective measures against pests of plants]. (10) Der bør indføres grundlæggende krav til de professionelle operatører, som beskæftiger sig med produktion og markedsføring af planteformeringsmateriale, for at sikre en korrekt anvendelse af denne forordning. (11) Erfaringen viser, at pålideligheden og kvaliteten af markedsført formeringsmateriale kan blive kompromitteret, hvis det er umuligt at spore materiale, som ikke er i overensstemmelse med de gældende standarder. Det er derfor nødvendigt at indføre et omfattende sporingssystem, således at der kan iværksættes tilbagetrækning fra markedet, eller således at forbrugerne eller de kompetente myndigheder kan blive underrettet. Af denne grund bør det være obligatorisk at opbevare de nødvendige oplysninger og fortegnelser over overdragelser til og fra professionelle operatører. På baggrund af proportionalitetsprincippet bør denne bestemmelse ikke finde anvendelse i tilfælde, hvor den pågældende leverance finder sted som led i markedsføring til detailhandel. (12) Visse slægter og arter af planteformeringsmateriale bør være underkastet strengere krav for så vidt angår produktion og markedsføring på grund af deres øgede økonomiske, sundhedsmæssige eller miljømæssige betydning. Denne øgede betydning bør vurderes på baggrund af de pågældende slægters og arters produktionsareal, produktionsværdi, antallet af professionelle operatører eller indholdet af stoffer, som udgør en potentiel risiko for sundheden eller miljøet. Størstedelen af disse slægter og arter er omfattet af de ovenfor nævnte direktiver. Disse slægter og arter bør opføres på en specifik liste (i det følgende benævnt "listeopførte slægter og arter"). (13) For at sikre gennemsigtighed og give forbrugerne mulighed for at træffe kvalificerede valg bør planteformeringsmateriale, som tilhører listeopførte slægter og arter, udelukkende produceres og markedsføres under på forhånd fastlagte kategorier. Disse kategorier bør afspejle forskellige kvalitetsniveauer og produktionsfaser og benævnes "kerneplanter", "basismateriale", "certificeret materiale" og "standardmateriale". (14) For at sikre den bredest mulige tilgængelighed af planteformeringsmateriale og valg for brugerne bør de professionelle operatører principielt kunne markedsføre planteformeringsmateriale, som tilhører listeopførte slægter eller arter, under alle disse kategorier. Af hensyn til fødevare- og fodersikring og for at opnå en højere grad af ensartethed, kvalitet og sundhed af planteformeringsmateriale bør planteformeringsmateriale imidlertid ikke kunne markedsføres som standardmateriale, hvis omkostningerne ved certificering står i et rimeligt forhold til disse mål. (15) Planteformeringsmateriale, som tilhører sorter med en officielt anerkendt beskrivelse, samt heterogent materiale og materiale til nichemarkeder bør overholde minimumskrav. Dette materiale bør derfor under alle omstændigheder kun produceres og markedsføres som standardmateriale. (16) For at give brugerne mulighed for at træffe kvalificerede valg for så vidt angår planteformeringsmaterialets identitet og egenskaber bør planteformeringsmateriale, som tilhører listeopførte slægter eller arter, udelukkende produceres og markedsføres, hvis det tilhører sorter, der er registreret i nationale sortsregistre eller i EU-sortsregistret. (17) For at lette tilpasning til udviklingen inden for planteavl og til eventuelle nye teknikker bør det på visse betingelser være muligt at producere og markedsføre heterogent planteformeringsmateriale, som ikke er i overensstemmelse med definitionen af en sort, selv om dette materiale ikke tilhører en registreret sort, og selv om det pågældende materiale ikke er opfylder kravene for sortsregistrering for så vidt angår selvstændighed, ensartethed og stabilitet eller kravene vedrørende en tilfredsstillende dyrkningsværdi eller vedrørende en bæredygtig dyrkningsværdi. Der bør i forbindelse med registrering af sådant materiale tages hensyn til dets bidrag til en forbedring af den genetiske variation af landbrugsafgrøder, det genetiske ressourcegrundlag og biodiversiteten i EU samt til landbrugets bæredygtighed og dermed tilpasning til klimaændringer. Denne tilgang til registrering bør især tage hensyn til de omtalte særlige egenskaber, og den bør baseres på princippet om, at operatører, som ønsker at registrere sådant materiale, pålægges mindst mulige byrder. Det ville desuden være hensigtsmæssigt at undtage grundstammer fra dette krav, da de har en betydelig økonomisk og praktisk værdi for de sektorer, hvor de anvendes, selv om de sjældent er i overensstemmelse med definitionen af en sort. (18) Der bør indføres regler for certificering af planteformeringsmateriale samt for de aktiviteter, der skal gennemføres efter certificeringen for at bekræfte certifikatets pålidelighed, med henblik på at sikre overensstemmelse med de gældende kvalitetskrav. Disse regler bør tilpasses den tekniske og videnskabelige udvikling. (19) Kvalitetskravene og certificeringsordningerne bør tage hensyn til de internationale anbefalinger, såsom regler og retningslinjer for frø fra Organisationen for Økonomisk Samarbejde og Udvikling (OECD), standarden for læggekartofler fra De Forenede Nationers Økonomiske Kommission for Europa (UNECE) og reglerne om prøveudtagning og afprøvning fra Det Internationale Frøkontrolforbund (ISTA). (20) Under hensyntagen til de tærskelværdier, der er fastlagt for forekomsten af kvalitetsskadegørere i henhold til forordning (EU) nr. …/… [Office of Publication, please insert number of Regulation on protective measures against pests of plants] om beskyttelsesforanstaltninger mod planteskadegørere[19], er det hensigtsmæssigt at fastlægge præcise inspektions- og undersøgelsesmetoder, som fører til en enkelt certificering for så vidt angår overensstemmelse med kravene i nærværende forordning og forordning (EU) nr. .../… [Office of Publication, please insert number of Regulation on protective measures against pests of plants]. (21) For at sikre den størst mulige renhed af materialet og en ensartet produktion bør planteformeringsmateriale, som tilhører listeopførte slægter eller arter, holdes i adskilte partier. (22) I betragtning af planteformeringsmateriales forskelligartede beskaffenhed bør de professionelle operatører have mulighed for at producere og markedsføre planteformeringsmateriale som individuelle planter, i pakninger, beholdere eller bundter. (23) Der bør indføres regler for mærkning af planteformeringsmateriale af listeopførte slægter eller arter for at sikre en hensigtsmæssig identifikation af materialet. For materiale af kategorier, som er underlagt certificeringsordninger, bør mærkesedlen (i det følgende benævnt "den officielle mærkeseddel") udelukkende udfærdiges og påklæbes af godkendte professionelle operatører og under officielt tilsyn af de kompetente myndigheder. Det bør dog fastlægges, at de kompetente myndigheder efter anmodning fra professionelle operatører kan udstede officielle mærkesedler, eftersom ikke alle professionelle operatører råder over de nødvendige ressourcer til gennemførelse af certificering og udstedelse af officielle mærkesedler. (24) Med henblik på bevarelse af det naturlige miljø som led i bevarelsen af genetiske ressourcer vil det være hensigtsmæssigt at tillade blandinger af planteformeringsmateriale af listeopførte slægter eller arter med planteformeringsmateriale af slægter eller arter, som ikke er listeopført. Disse blandinger bør udelukkende tillades, hvis deres sammensætning er naturligt tilpasset en bestemt region. For at sikre gennemsigtighed og bedre kontrol med kvaliteten af de pågældende blandinger bør produktion og markedsføring af disse blandinger være betinget af krav om godkendelse fra de kompetente myndigheder. (25) Der bør indføres regler for import af planteformeringsmateriale af listeopførte slægter eller arter til Unionen, som udelukkende tillader import af planteformeringsmateriale, der overholder de samme produktions- og kvalitetskrav som planteformeringsmateriale, der produceres og markedsføres i EU. (26) For at sikre fleksibilitet og fremme de professionelle operatørers og markedernes tilpasning til særlige forhold, eller i tilfælde af midlertidige forsyningsvanskeligheder, er det hensigtsmæssigt at indføre visse undtagelsesbestemmelser fra denne forordnings almindelige regler. Sådanne undtagelser bør kun indrømmes på særlige betingelser for at undgå misbrug og sikre, at det overordnede mål med denne forordning respekteres. Undtagelserne bør gælde for planteformeringsmateriale, der tilhører arter, som endnu ikke er registreret, og planteformeringsmateriale, som ikke har opnået endelig certificering, eller som ikke er certificeret i overensstemmelse med de gældende krav til spireevne. Der bør desuden være muligt at vedtage hasteforanstaltninger for at imødegå risici for menneskers, dyrs og planters sundhed eller miljøet. (27) Planteformeringsmateriale, der markedsføres i begrænsede mængder af småproducenter ("planteformeringsmateriale til nichemarkeder"), bør være undtaget fra kravet om, at det skal tilhøre en registreret sort. Denne undtagelse er nødvendig for at forhindre unødige begrænsninger af adgangen til planteformeringsmateriale, som er af mindre økonomisk betydning, men dog væsentlig for bevarelsen af den genetiske diversitet. Det bør imidlertid sikres, at denne undtagelse ikke anvendes regelmæssigt af et stort antal professionelle operatører, og at den udelukkende anvendes af professionelle operatører, som ikke selv kan afholde udgifterne og de administrative byrder ved sortsregistrering. Dette er vigtigt for at undgå misbrug af den pågældende undtagelse og for at sikre en ensartet anvendelse af denne forordnings regler. Materiale til nichemarkeder må derfor kun markedsføres af professionelle operatører, som har et begrænset antal ansatte og en begrænset årlig omsætning. (28) Der bør tilrettelægges tidsbegrænsede forsøg med henblik på at finde bedre alternativer til de foranstaltninger, som træffes for listeopførte slægter eller arter. I tilrettelæggelsen af disse forsøg bør der tages hensyn til udviklingen af teknikker til produktion og kontrol af planteformeringsmateriale. (29) Planteformeringsmateriale af listeopførte slægter eller arter, som eksporteres til tredjelande, bør være i overensstemmelse med de regler, der gælder for planteformeringsmateriale, som produceres og markedsføres i Unionen, medmindre det pågældende planteformeringsmateriale er omfattet af bilaterale eller multilaterale aftaler eller tredjelandes regler. (30) Der bør fastlægges grundlæggende krav til planteformeringsmateriale, som tilhører slægter eller arter, der ikke er listeopført, for at sikre minimumskrav til kvaliteten af og identifikationsstandarder for produktion og markedsføring. (31) For at åbne mulighed for registrering af alle sorter og for at sikre, at alle sorter er underlagt de samme krav og betingelser, bør der indføres regler for sortsregistrering, og disse regler bør finde anvendelse både på sorter af listeopførte slægter eller arter og på sorter af slægter eller arter, der ikke er listeopført. (32) De hidtidige erfaringer viser, at visse avlere ønsker at markedsføre deres sorter på hele EU's marked eller i store dele af dette marked. Derfor bør avlerne have mulighed for at registrere deres sorter enten i et nationalt sortsregister eller i EU-sortsregistret. Det Europæiske Agentur for Plantesorter (i det følgende benævnt "agenturet"), der tidligere blev betegnet EF-Sortsmyndigheden og oprettet i henhold til artikel 4 i Rådets forordning (EF) nr. 2100/1994, og som i øjeblikket er ansvarlig for meddelelse af sortsbeskyttelse, bør få til opgave at oprette, offentliggøre og ajourføre EU-sortsregistret. Agenturets aktiviteter bør således omfatte alle aspekter vedrørende forvaltning af plantesorter. (33) Sorter bør i princippet registreres på grundlag af en officiel beskrivelse, som udarbejdes af den kompetente myndighed eller agenturet. Med henblik på at mindske de byrder, der pålægges de kompetente myndigheder og agenturet, og for at sikre fleksibilitet, bør der dog åbnes mulighed for, at de undersøgelser, der er nødvendige for udarbejdelse af den officielle beskrivelse, desuden kan gennemføres af den professionelle operatør. (34) Ud over de grundlæggende registreringskrav bør sorter, som tilhører arter med særlig betydning for udviklingen af landbrug og havebrug i EU, være underlagt supplerende krav, som sikrer en tilfredsstillende og bæredygtig dyrknings- eller brugsværdi. (35) Med henblik på at fremme en bæredygtig udvikling, direkte planteavl og imødekomme avlernes, producenternes og forbrugernes behov bør der indføres krav på EU-plan, som sikrer en bæredygtig dyrkningsværdi. Medlemsstaterne kan i henhold til deres landbrugsmæssige og klimatiske forhold udarbejde egne krav for at sikre en tilfredsstillende dyrknings- og brugsværdi. De berørte sorter bør derfor udelukkende registreres i det nationale sortsregister. De krav, som skal sikre en tilfredsstillende dyrknings- og brugsværdi, bør vedrøre udbytte og kvalitative egenskaber. Medlemsstaterne bør i forbindelse med udarbejdelsen og anvendelsen af sådanne krav tage hensyn til de begrænsninger, der gælder for bestemte dyrkningsmetoder. De bør navnlig tage behørigt hensyn til de særlige behov i forbindelse med økologisk landbrug for så vidt angår modstandsdygtighed og lavt input. (36) I forbindelse med konventionen om den biologiske mangfoldighed, som Unionen er part i, har EU forpligtet sig til at bevare den genetiske diversitet af dyrkede planter og af vilde slægtninge og at begrænse genetisk erosion. Denne forpligtelse ligger i forlængelse af EU's mål om at standse tabet af biodiversitet inden 2020. I denne forbindelse bør det være tilladt at dyrke og markedsføre visse sorter, selv om de ikke overholder kravene om selvstændighed, ensartethed og stabilitet, med henblik på at sikre bevarelse og en bæredygtig anvendelse af disse sorter og dermed bidrage til landbrugets bæredygtighed og tilpasning til klimaændringer. Disse sorter bør derfor udelukkende registreres på grundlag af en officielt anerkendt beskrivelse. (37) Sorter, der er registreret på grundlag af en officielt anerkendt beskrivelse, bør være produceret i den region, hvor de historisk er blevet dyrket, og hvor de er naturligt tilpasset, for at sikre deres autenticitet og deres bidrag til bevarelse af den genetiske diversitet og beskyttelse af miljøet. Disse sorter bør derfor udelukkende optages i nationale sortsregistre. Af samme årsag bør disse sorter allerede have været tilgængelige på markedet og/eller indsamlet, f.eks. af genbanker, før denne forordnings ikrafttrædelse, eller, såfremt de har været optaget i et nationalt sortsregister eller i EU-sortsregistret på grundlag af en teknisk undersøgelse vedrørende deres selvstændighed, ensartethed og stabilitet, de bør have været slettet fra dette register i mere end fem år. (38) Der bør indføres regler for procedurerne for registrering af sorter og kloner i de nationale sortsregistre for at sikre ensartede betingelser for alle ansøgninger og en gennemsigtig ramme for alle interesserede parter. (39) Visse sorter, som er naturligt tilpasset de lokale og regionale forhold og truet af genetisk erosion, eller som er uden egentlig kommerciel produktionsværdi, men som er udviklet med henblik på dyrkning under særlige forhold, er allerede godkendt i de nationale lister i henhold til artikel 3 i direktiv 2008/62/EF af 20. juni 2008 om visse undtagelser med henblik på godkendelse af landracer og sorter af landbrugsarter, der er naturligt tilpasset de lokale og regionale forhold og truet af genetisk erosion, og om handel med frø og læggekartofler af sådanne landracer og sorter[20] og i henhold til artikel 3, stk. 1, i Kommissionens direktiv 2009/145/EF af 26. november 2009 om visse undtagelser med henblik på godkendelse af grøntsagslandracer og -sorter, der traditionelt har været dyrket i særlige områder og regioner og er truet af genetisk erosion, og af grøntsagssorter, der er uden egentlig kommerciel produktionsværdi, men som er udviklet med henblik på dyrkning under særlige forhold, og om handel med frø af de pågældende landracer og sorter[21]. Disse sorter har ikke været underkastet en komplet teknisk undersøgelse af deres selvstændighed, ensartethed og stabilitet. Derfor er det hensigtsmæssigt, at disse sorter registreres direkte i de nationale sortsregistre uden yderligere foranstaltninger som sorter med en officielt anerkendt beskrivelse. (40) EU-sortsregistret bør desuden omfatte alle sorter, der er registreret i de nationale sortsregistre. På denne måde sikres det, at EU-sortsregistret giver et overblik over alle sorter, der er registreret i Den Europæiske Union. (41) Der bør vedtages regler for registreringen af sorter og kloner i EU-sortsregistret. Med henblik på at skabe sammenhæng bør disse regler svare til reglerne for registrering i de nationale sortsregistre. (42) De kompetente nationale myndigheder og agenturet bør opkræve gebyrer for behandlingen af ansøgninger, den formelle prøvelse og den tekniske undersøgelse og for hvert år af registreringsperioden. Dette er nødvendigt for at sikre, at der er tilstrækkelige ressourcer til opretholdelse af det overordnede system for sortsregistrering, og at dem, som nyder godt af denne registrering, bærer omkostningerne for systemets drift. Der bør i denne forordning fastsættes regler for fastlæggelse af disse gebyrers størrelse. (43) For at fremme registrering af sorter, som bidrager til bekæmpelse af genetisk erosion i EU, bør medlemsstaterne opkræve et reduceret gebyr for sorter med en officielt anerkendt beskrivelse og for heterogent materiale. Sådanne reducerede gebyrer bør være tilpas lave, så de ikke virker afskrækkende eller udgør en hindring for markedsføring af disse sorter. Med henblik på at støtte mikrovirksomheder bør disse fuldt ud fritages for betaling af gebyrer. (44) For at beskytte de professionelle operatørers kommercielle interesser og intellektuelle ejendomsrettigheder bør undersøgelsesresultaterne og beskrivelsen af de genealogiske komponenter behandles fortroligt, såfremt avleren anmoder herom. Af hensyn til gennemsigtigheden bør alle sortsbeskrivelser, der er opført i de nationale sortsregistre eller i EU-sortsregistret, være offentligt tilgængelige. (45) En stor del af Unionens område er dækket af skov, som opfylder en række sociale, økonomiske, miljømæssige, økologiske og kulturelle funktioner. Der er derfor behov for specifikke strategier og tiltag for de forskellige typer skov, som tager hensyn til de mange forskelligartede betingelser, der kendetegner skovene i EU. (46) Forstligt formeringsmateriale af træarter og kunstige hybrider, som har betydning for skovdriften, bør være genetisk egnet til de lokale betingelser og af høj kvalitet. Det er afgørende for en bæredygtig skovforvaltning, at skovenes biodiversitet bevares og forøges, herunder træernes genetiske diversitet. (47) Med henblik på at sikre en tilstrækkelig kvalitet og passende handelsnormer og tilpasse forstligt formeringsmateriale til den tekniske og videnskabelige udvikling inden for sektoren bør der indføres bestemmelser vedrørende forstligt formeringsmateriale for så vidt angår basismateriale, hvilke kategorier materialet må markedsføres under, partier, mærkning og små pakninger. (48) For at sikre fleksibilitet og tilpasning til særlige omstændigheder bør der indføres undtagelsesbestemmelser, som gælder på særlige betingelser, for produktion og markedsføring af forstligt formeringsmateriale. Disse undtagelsesbestemmelser bør omfatte muligheden for, at medlemsstater kan vedtage strengere krav, tilfælde af midlertidige forsyningsvanskeligheder, behovet for hurtig markedsføring af frø, gennemførelse af tidsbegrænsede forsøg og indførelse af hasteforanstaltninger. (49) Af hensyn til bevarelse og en bæredygtig anvendelse af skovenes plantegenetiske ressourcer bør medlemsstaterne have mulighed for at vedtage lempeligere krav til forstligt formeringsmateriale, som er naturligt tilpasset de lokale og regionale forhold og er truet af genetisk erosion. (50) De kompetente myndigheder bør opkræve gebyrer for registrering/godkendelse af forstligt basismateriale og udstedelse af stamcertifikater for registreret/godkendt forstligt formeringsmateriale. Dette er nødvendigt for at sikre, at der er tilstrækkelige ressourcer til certificering af forstligt formeringsmateriale, og at dem, som nyder godt af denne certificering, bærer de respektive omkostninger. Med henblik på at støtte mikrovirksomheder bør disse fuldt ud fritages for betaling af gebyrer. Der bør i denne forordning fastsættes regler for disse gebyrer, eftersom de har betydning for en effektiv produktion, registrering og markedsføring af forstligt formeringsmateriale. (51) Forordning (EF) nr. 2100/1994 bør ændres, således at agenturet desuden får til opgave at varetage sortsregistrering, og for at ændre agenturets betegnelse fra det tidligere anvendte "EF-Sortsmyndighed". (52) For at sikre, at bilagene til denne forordning er tilpasset den tekniske og videnskabelige udvikling, bør beføjelsen til at vedtage retsakter delegeres til Kommissionen i overensstemmelse med artikel 290 i TEUF for så vidt angår ændring af bilagene til denne forordning. (53) For at være på højde med den tekniske og videnskabelige udvikling inden for sektoren bør beføjelsen til at vedtage retsakter delegeres til Kommissionen i overensstemmelse med artikel 290 i TEUF for så vidt angår oprettelse af lister over de slægter eller arter, for hvilke det afledte planteformeringsmateriale ikke må markedsføres som standardmateriale. (54) For at være på højde med den tekniske og økonomiske udvikling i sektoren bør beføjelsen til at vedtage retsakter delegeres til Kommissionen i overensstemmelse med artikel 290 i TEUF for så vidt angår udpegning af, hvilken slags planteformeringsmateriale der må produceres og markedsføres, selv om det ikke tilhører en registreret sort, og krav til produktion og markedsføring. (55) For at sikre, at planteformeringsmateriale af listeopførte slægter eller arter og visse typer forstligt formeringsmateriale overholder de højest mulige identitets-, kvalitets- og sundhedskrav, som er passende for egenskaberne ved de pågældende slægter, arter og kategorier, bør beføjelsen til at vedtage retsakter delegeres til Kommissionen i overensstemmelse med artikel 290 i TEUF for så vidt angår indførelse af produktions- og kvalitetskrav samt certificeringsordninger for disse slægter eller arter og for så vidt angår vedtagelse af kvalitetskrav for markedsføring af bestemte plantedele og plantemateriale til plantning af arter og kunstige hybrider af forstligt formeringsmateriale. (56) For at sikre, at planteformeringsmateriale markedsføres på betingelser, der er tilpasset de særlige egenskaber ved de bestemte slægter eller arter, som det tilhører, bør beføjelsen til at vedtage retsakter delegeres til Kommissionen i overensstemmelse med artikel 290 i TEUF for så vidt angår maksimumsstørrelse, omfang og identifikation af partier og krav til små pakninger af planteformeringsmateriale, som tilhører bestemte slægter eller arter. (57) For at tilpasse reglerne vedrørende officielle mærkesedler og operatørernes mærkesedler til egenskaberne ved bestemte typer planteformeringsmateriale bør beføjelsen til at vedtage retsakter delegeres til Kommissionen i overensstemmelse med artikel 290 i TEUF for så vidt angår fastsættelse af supplerende regler for mærkesedlerne for bestemte kategorier og andre grupper af planteformeringsmateriale, angivelse af mærkningsnumre, angivelse af generationer af kerneplanter, basismateriale, certificeret materiale og standardmateriale, angivelse af sortstyper, herunder intraspecifikke eller interspecifikke hybrider, angivelse af underinddelinger af kategorier, som opfylder forskellige betingelser, i tilfælde af blandinger angivelse af vægtprocenten for hver art og i givet fald sort samt angivelse af den påtænkte anvendelse af materialet. (58) For at sikre, at de professionelle operatører gennemfører en pålidelig og korrekt certificering af det pågældende planteformeringsmateriale, bør beføjelsen til at vedtage retsakter delegeres til Kommissionen i overensstemmelse med artikel 290 i TEUF for så vidt angår fastlæggelse af mere detaljerede krav til kvalifikationer for de professionelle operatører og de inspektører, som har ansvaret for certificeringsaktiviteterne, egnetheden af faciliteterne og tilgængeligheden af bestemt udstyr, som skal anvendes af de professionelle operatører og laboratorierne. (59) For at sikre aktuelle standarder for det officielle tilsyn med certificering, som gennemføres af de professionelle operatører, og som er passende for egenskaberne ved de pågældende slægter eller arter, bør beføjelsen til at vedtage retsakter delegeres til Kommissionen i overensstemmelse med artikel 290 i TEUF for så vidt angår fastlæggelse af mere detaljerede krav til, hvordan de kompetente myndigheder skal føre tilsyn med certificeringen. (60) For at sikre aktuelle standarder for den efterfølgende kontrol, som er tilpasset egenskaberne ved de pågældende slægter eller arter, bør beføjelsen til at vedtage retsakter delegeres til Kommissionen i overensstemmelse med artikel 290 i TEUF for så vidt angår fastlæggelse af krav til andelen af prøver, som skal underkastes afprøvning, samt afprøvningsmetoden. (61) For at sikre, at blandinger af planteformeringsmateriale produceres og markedsføres i overensstemmelse med passende kvalitetskrav for hver slægt og art, og for at sikre kvalificerede valg for brugerne, bør beføjelsen til at vedtage retsakter delegeres til Kommissionen i overensstemmelse med artikel 290 i TEUF for så vidt angår vedtagelse af regler for produktion og markedsføring af blandinger af planteformeringsmateriale, som tilhører de forskellige slægter eller arter, der er opført i bilag I, eller forskellige sorter af disse slægter eller arter, og for så vidt angår vedtagelse af regler vedrørende blandinger af planteformeringsmateriale, der tilhører de slægter eller arter, der er opført i bilag I, med planteformeringsmateriale, der tilhører slægter eller arter, som ikke er opført i bilag I. (62) For at sikre, at planteformeringsmateriale, som tilhører sorter, for hvilke en ansøgning om registrering er under behandling, markedsføres på en gennemsigtig måde og kun i begrænset omfang, bør beføjelsen til at vedtage retsakter delegeres til Kommissionen i overensstemmelse med artikel 290 i TEUF for så vidt angår fastlæggelse af krav til mærkning af pakninger og de maksimalt tilladte mængder, der kan markedsføres for bestemte slægter eller arter. (63) For at sikre, at materiale til nichemarkeder markedsføres i et begrænset omfang og på en gennemsigtig måde, bør beføjelsen til at vedtage retsakter delegeres til Kommissionen i overensstemmelse med artikel 290 i TEUF for så vidt angår fastlæggelse af maksimumsstørrelsen af pakninger, beholdere eller bundter og krav til sporbarhed, partier og mærkning af det pågældende materiale til nichemarkeder. (64) Det er vigtigt at sikre, at planteformeringsmateriale, som ikke er endelig certificeret, og frø, for hvilke kravene til spireevne ikke er bekræftet, kan produceres og markedsføres under særlige forhold. Beføjelsen til at vedtage retsakter bør derfor delegeres til Kommissionen i overensstemmelse med artikel 290 i TEUF for så vidt angår fastlæggelse af specifikke regler for planteformeringsmateriale vedrørende pakninger, beholdere og bundter, regler om små pakninger og beholdere, mærkning af det pågældende materiale, varigheden af den periode, hvor sådanne frø må markedsføres, samt indholdet af rapporten om foreløbig analyse af frøets spireevne. (65) Det er vigtigt at sikre, at planteformeringsmateriale, som importeres fra tredjelande, overholder kravene i denne forordning. Beføjelsen til at vedtage retsakter bør derfor delegeres til Kommissionen i overensstemmelse med artikel 290 i TEUF for så vidt angår afgørelse af, hvorvidt planteformeringsmateriale af specifikke slægter, arter eller kategorier, som produceres i et tredjeland eller i bestemte områder af et tredjeland, overholder krav, som svarer til dem, der gælder for planteformeringsmateriale, som produceres og markedsføres i EU. (66) Det er vigtigt at sikre, at produktion og markedsføring af planteformeringsmateriale af bestemte slægter eller arter lever op til samfundets øgede krav med hensyn til landbrugsmæssigt udbytte og forarbejdningskvalitet. For at være på højde med den tekniske og videnskabelige udvikling inden for sektoren bør beføjelsen til at vedtage retsakter delegeres til Kommissionen i overensstemmelse med artikel 290 i TEUF for så vidt angår oprettelse af lister over de slægter eller arter, der er af særlig betydning for en tilfredsstillende og bæredygtig udvikling af landbruget i EU. (67) For at sikre aktuelle standarder for sortsregistrering, som er tilpasset egenskaberne ved slægter og arter med særlig betydning for en bæredygtig udvikling af landbruget i EU, bør beføjelsen til at vedtage retsakter delegeres til Kommissionen i overensstemmelse med artikel 290 i TEUF for så vidt angår fastsættelse af regler for registrering af sorter af disse slægter eller arter med hensyn til resistens over for skadegørere, reduceret behov for tilførsel af bestemte ressourcer, reduceret indhold af uønskede stoffer og bedre tilpasning til forskellige landbrugsmæssige og klimatiske forhold. (68) For at sikre opdaterede betingelser for egnetheden af sortsbetegnelser i særlige tilfælde bør beføjelsen til at vedtage retsakter delegeres til Kommissionen i overensstemmelse med artikel 290 i TEUF for så vidt angår fastsættelse af regler om sortsbetegnelsernes forhold til varemærker, deres forhold til geografiske betegnelser eller oprindelsesbetegnelser for landbrugsprodukter, skriftligt samtykke fra indehaverne af ældre rettigheder med henblik på fjernelse af hindringerne for en betegnelses egnethed, specifikke kriterier for at fastslå, om en betegnelse er vildledende eller forvirrende, samt anvendelse af en sortsbetegnelse i form af en kode. (69) Det er vigtigt at sikre, at planteformeringsmateriale, der tilhører kloner, udelukkende må produceres og markedsføres, såfremt det overholder bestemte kvalitets- og sundhedskrav, og desuden tilhører slægter eller arter, som har en særlig værdi for bestemte markedssektorer. Beføjelsen til at vedtage retsakter bør derfor delegeres til Kommissionen i overensstemmelse med artikel 290 i TEUF for så vidt angår vedtagelse af kvalitets- og sundhedskrav for kloner af bestemte slægter eller arter og for så vidt angår oprettelse af lister over de slægter eller arter, som kloner skal tilhøre, for at de må markedsføres. (70) For at sikre, at oplysningerne i ansøgninger om sortsregistrering holdes ajour med sektorens udvikling, og at disse oplysninger er relevante for de særlige egenskaber ved sorter, som tilhører disse slægter eller arter, bør beføjelsen til at vedtage retsakter delegeres til Kommissionen i overensstemmelse med artikel 290 i TEUF for så vidt angår fastlæggelse af supplerende elementer, som skal medtages i ansøgningen for bestemte slægter eller arter. (71) For at sikre opdaterede standarder for agenturets og de kompetente myndigheders audit af de faciliteter, som anvendes til tekniske undersøgelser, og af tilrettelæggelsen af disse undersøgelser, bør beføjelsen til at vedtage retsakter delegeres til Kommissionen i overensstemmelse med artikel 290 i TEUF for så vidt angår fastsættelse af regler for disse audit. (72) For at sikre opdaterede standarder for den tekniske undersøgelse af sorter bør beføjelsen til at vedtage retsakter delegeres til Kommissionen i overensstemmelse med artikel 290 i TEUF for så vidt angår fastsættelse af regler om obligatoriske kvalifikationer og uddannelse for de kompetente myndigheders eller ansøgernes personale og det udstyr, som er nødvendigt for at gennemføre den tekniske undersøgelse, etablering af referencesamlinger for sorter, etablering af kvalitetsstyringssystemer og gennemførelse af dyrkningsundersøgelser og laboratorieprøvning for bestemte slægter eller arter. (73) For at sikre, at de gebyrer, som ansøgerne skal betale for sortsregistrering er af en forholdsmæssig, rimelig og aktuel størrelse, bør beføjelsen til at vedtage retsakter delegeres til Kommissionen i overensstemmelse med artikel 290 i TEUF for så vidt angår fastlæggelse af størrelsen af de gebyrer, som ansøgeren skal betale. (74) For at sikre, at der indgives tilstrækkelige oplysninger om bestemte kategorier eller arter af forstligt formeringsmateriale, bør beføjelsen til at vedtage retsakter delegeres til Kommissionen i overensstemmelse med artikel 290 i TEUF for så vidt angår fastlæggelse af betingelserne for, hvornår operatørens mærkeseddel skal være ledsaget af et andet dokument, som udarbejdes af den professionelle operatør. (75) For at undgå risici ved kvaliteten og sundheden af forstligt formeringsmateriale bør beføjelsen til at vedtage retsakter delegeres til Kommissionen i overensstemmelse med artikel 290 i TEUF for så vidt angår fastlæggelse af krav, der supplerer forordningens krav til kloner og klonblandinger, ved at fastlægge det maksimale antal år eller det maksimale antal rameter, for hvilke godkendelsen af kloner eller klonblandinger bør gælde. (76) For at sikre, at undtagelserne fra oplysningskravene vedrørende spireevne og levedygtighed for små mængder frø af forstligt formeringsmateriale anvendes forholdsmæssigt, bør beføjelsen til at vedtage retsakter delegeres til Kommissionen i overensstemmelse med artikel 290 i TEUF for så vidt angår fastlæggelse af maksimumsstørrelsen for disse små mængder for bestemte typer forstligt formeringsmateriale. (77) For at sikre, at udgiftsposterne for de gebyrer, som de kompetente myndigheder opkræver for registrering af godkendt basismateriale og udstedelse af stamcertifikater, er passende for gennemførelsen af disse foranstaltninger og aktuelle, bør beføjelsen til at vedtage retsakter delegeres til Kommissionen i overensstemmelse med artikel 290 i TEUF for så vidt angår fastlæggelse af disse udgiftsposter. (78) Det er navnlig vigtigt, at Kommissionen gennemfører relevante høringer under sit forberedende arbejde inden vedtagelsen af delegerede retsakter, herunder på ekspertniveau. Kommissionen bør i forbindelse med forberedelsen og udarbejdelsen af delegerede retsakter sørge for, at de relevante dokumenter på hensigtsmæssig vis sendes samtidigt og rettidigt til Europa-Parlamentet og Rådet. (79) Kommissionen bør tildeles gennemførelsesbeføjelser med henblik på at sikre ensartede betingelser for gennemførelsen af bestemmelserne i denne forordning for så vidt angår: a) godkendelse af, at medlemsstaterne vedtager strengere krav end dem, der vedtages i henhold til denne forordning, vedrørende planteformeringsmateriale af listeopførte slægter eller arter og forstligt formeringsmateriale af listeopførte slægter og kunstige hybrider b) vedtagelse af hasteforanstaltninger c) godkendelse af, at medlemsstaterne i en periode på højst et år godkender produktion og markedsføring af planteformeringsmateriale, der tilhører en sort af listeopførte slægter eller arter, som endnu ikke er optaget i et nationalt sortsregister eller i EU-sortsregistret d) godkendelse af, at medlemsstaterne i en periode på højst et år godkender produktion og markedsføring af planteformeringsmateriale af listeopførte slægter eller arter, som overholder krav, der er lempeligere end dem, der er vedtaget i henhold til denne forordning e) tilrettelæggelse af tidsbegrænsede forsøg f) model for de nationale sortsregistre og EU-sortsregistret g) model for ansøgningen om registrering af sorter h) måden, hvorpå der skal gives meddelelse om sortsregistrering i) format for de nationale lister over forstligt formeringsmateriale j) model for meddelelse om optagelse af forstligt formeringsmateriale på de nationale lister og k) model for stamcertifikat for forstligt formeringsmateriale. (80) Disse gennemførelsesbeføjelser bør udøves i henhold til Europa-Parlamentets og Rådets forordning (EU) nr. 182/2011 af 16. februar 2011 om de generelle regler og principper for, hvordan medlemsstaterne skal kontrollere Kommissionens udøvelse af gennemførelsesbeføjelser. (81) I denne forordning overholdes de grundlæggende rettigheder og de principper, som bl.a. Den Europæiske Unions charter om grundlæggende rettigheder anerkender, navnlig respekt for privatliv og familieliv, ejendomsretten, beskyttelse af personoplysninger, frihed til at drive forretning og frihed for kunst og videnskab. Denne forordning bør anvendes af medlemsstaterne i overensstemmelse med disse rettigheder og principper. (82) Målet for denne forordning, nemlig at fastsætte regler for produktion og markedsføring af planteformeringsmateriale med henblik på at sikre dette materiales kvalitet og kvalificerede valg for brugerne, kan ikke i tilstrækkelig grad opfyldes af medlemsstaterne og kan derfor på grund af foranstaltningernes virkninger, kompleksitet, grænseoverskridende og internationale karakter bedre nås på EU-plan; Unionen kan derfor træffe foranstaltninger i overensstemmelse med nærhedsprincippet, jf. traktatens artikel 5. I overensstemmelse med proportionalitetsprincippet, jf. nævnte artikel, går forordningen ikke videre, end hvad der er nødvendigt for at nå de tilstræbte mål — VEDTAGET DENNE FORORDNING: DEL I ALMINDELIGE BESTEMMELSER Artikel 1 Anvendelsesområde Ved denne forordning fastsættes der regler for: a) produktion med henblik på markedsføring af planteformeringsmateriale og b) markedsføring af planteformeringsmateriale. Artikel 2 Udelukkelse fra anvendelsesområdet Denne forordning finder ikke anvendelse på planteformeringsmateriale: a) som udelukkende er tiltænkt afprøvning eller videnskabelige formål b) som udelukkende er tiltænkt avlsmæssige formål c) som udelukkende er bestemt til og opbevares af genbanker, organisationer og netværk med henblik på bevarelse af genetiske ressourcer eller personer, som er aktive i disse organisationer eller netværk d) som udveksles i naturalier mellem personer, der ikke er professionelle operatører. Artikel 3 Definitioner I denne forordning forstås ved: 1) "planter": planter som defineret i artikel 2, stk. 1, i forordning (EU) nr. …/… [Office of Publications, please insert number of Regulation on protective measures against pests of plants] om beskyttelsesforanstaltninger mod planteskadegørere 2) "planteformeringsmateriale": plante(r), som er i stand til, og som er bestemt til produktion af hele planter 3) "moderplante": en identificeret plante, hvorfra der udtages planteformeringsmateriale med henblik på at reproducere nye planter 4) "generation": en gruppe planter, der udgør et enkelt trin i planternes nedstigende linje 5) "markedsføring": besiddelse med henblik på salg i Unionen, herunder udbud til salg eller enhver anden form for overdragelse, og salg, distribution, indførsel til og udførsel fra Unionen og andre former for overdragelse mod eller uden vederlag 6) "professionel operatør": enhver fysisk eller juridisk person, der som et erhverv varetager mindst en af følgende aktiviteter i relation til planteformeringsmateriale: a) produktion b) avl c) vedligeholdelsesavl d) levering af tjenesteydelser e) bevarelse, herunder oplagring, og f) markedsføring. 7) "kompetente myndigheder": kompetente myndigheder som defineret i artikel 2, stk. 5, i forordning (EU) nr. …/… [Office of Publication, please insert number of Regulation on Official Controls] 8) "genetisk modificeret organisme": genetisk modificeret organisme som defineret i artikel 2, stk. 2, i direktiv 2001/18/EF 9) "forstligt formeringsmateriale": planteformeringsmateriale bestemt til skovdriftsformål 10) "parti": en enhed af planteformeringsmateriale, som er kendetegnet ved ensartethed med hensyn til sammensætning og oprindelse. Artikel 4 Fri omsætning Planteformeringsmateriale underkastes ingen begrænsninger med hensyn til produktion og markedsføring, bortset fra dem, der er fastlagt i nærværende forordning, direktiv 94/62/EF, forordning (EF) nr. 338/97, direktiv 2001/18/EF, forordning (EF) nr. 1829/2003, forordning (EF) nr. 1830/2003, forordning (EU) nr. …/… [Office of Publication, please insert number of Regulation on protective measures against pests of plants] og i EU-lovgivningen om begrænsning af produktion eller markedsføring af invasive ikke-hjemmehørende arter. DEL II PROFESSIONELLE OPERATØRER Artikel 5 Registrering af professionelle operatører Professionelle operatører registreres i det register, der er omhandlet i artikel 62 i forordning (EU) nr. …/… [Office of Publication, please insert number of Regulation on protective measures against pests of plants] i overensstemmelse med bestemmelserne i artikel 63 i nævnte forordning. Artikel 6 Generelle forpligtelser for de professionelle operatører De professionelle operatører sikrer, at planteformeringsmateriale, der er produceret og markedsføres under deres kontrol, overholder kravene i denne forordning. Artikel 7 Særlige forpligtelser for de professionelle operatører, som producerer planteformeringsmateriale Professionelle operatører, som producerer planteformeringsmateriale, skal: a) være personligt til rådighed eller udpege en anden person til at samarbejde med de kompetente myndigheder med henblik på at lette den offentlige kontrol b) identificere og overvåge kritiske punkter i produktionsprocessen eller i markedsføringen, som kan have indflydelse på kvaliteten af planteformeringsmaterialet c) føre fortegnelser over den overvågning af de kritiske punkter, der er omhandlet i litra b), som skal være til rådighed for kontrol efter anmodning fra de kompetente myndigheder d) sikre, at partier altid kan identificeres særskilt e) ajourføre oplysninger om de faciliteter og andre steder, der anvendes til produktion af planteformeringsmateriale f) sikre, at de kompetente myndigheder har adgang til alle produktionssteder, herunder tredjeparters faciliteter og dyrkningsarealer, og til de fortegnelser, der føres over overvågningen, samt alle tilhørende dokumenter g) i det omfang det er relevant, træffe foranstaltninger til vedligeholdelse af planteformeringsmaterialets identitet i overensstemmelse med de gældende krav i denne forordning h) efter anmodning fra de kompetente myndigheder stille eventuelle kontrakter med tredjeparter til rådighed for disse. Artikel 8 Sporbarhed 1. De professionelle operatører sikrer, at planteformeringsmateriale er sporbart i alle led af produktionen og markedsføringen. 2. Med henblik på stk. 1 opbevarer de professionelle operatører de oplysninger, som er nødvendige for at identificere de professionelle operatører, som har leveret planteformeringsmaterialet, og det pågældende materiale. Efter anmodning stiller de disse oplysninger til rådighed for de kompetente myndigheder. 3. Med henblik på stk. 1 opbevarer de professionelle operatører de oplysninger, som er nødvendige for at identificere de personer, til hvem de har leveret planteformeringsmateriale, og det pågældende materiale, medmindre det pågældende materiale er leveret i detailleddet. Efter anmodning stiller de disse oplysninger til rådighed for de kompetente myndigheder. 4. I tilfælde af planteformeringsmateriale, som ikke er forstligt formeringsmateriale, opbevarer de professionelle operatører fortegnelser over det planteformeringsmateriale, der er omhandlet i stk. 2 og 3, i en periode på tre år, efter at det pågældende materiale er blevet leveret henholdsvis til eller af dem. I tilfælde af forstligt formeringsmateriale er den pågældende periode ti år. DEL III PLANTEFORMERINGSMATERIALE BORTSET FRA FORSTLIGT FORMERINGSMATERIALE AFSNIT I Almindelige bestemmelser Artikel 9 Anvendelsesområde Dette afsnit finder anvendelse på produktion med henblik på markedsføring og markedsføring af planteformeringsmateriale bortset fra forstligt formeringsmateriale. Artikel 10 Definitioner I denne del forstås ved: 1) "sort": bestand af planter inden for en enkelt botanisk taksonomisk gruppe af lavest kendte rang, der opfylder følgende betingelser: a) den defineres på grundlag af forekomsten af egenskaber, der skyldes en given genotype eller kombination af genotyper b) den adskiller sig fra enhver anden bestand af planter på grundlag af mindst én af de egenskaber, der er nævnt i litra a), og c) den betragtes som en enhed hvad angår dens egnethed til at blive reproduceret uforandret. 2) "officiel beskrivelse": en sortsbeskrivelse, der er udarbejdet af en kompetent myndighed, og som omfatter en beskrivelse af sortens særlige egenskaber, der gør det muligt at identificere den pågældende sort ved undersøgelse af dens selvstændighed, ensartethed og stabilitet 3) "officielt anerkendt beskrivelse": en sortsbeskrivelse, der er blevet anerkendt af en kompetent myndighed, og som omfatter en beskrivelse af sortens særlige egenskaber, der gør det muligt at identificere den pågældende sort, og som er opnået på en anden måde end ved undersøgelse af sortens selvstændighed, ensartethed og stabilitet i henhold til de regler, der er gældende på tidspunktet for registrering af sorten i overensstemmelse med artikel 79 4) "klon": et individuelt afkom, som oprindelig er afledt af en anden plante ved vegetativ formering, og som er genetisk identisk med sidstnævnte 5) "vedligeholdelsesavl": de foranstaltninger, der sikrer, at en sort er i overensstemmelse med dens beskrivelse 6) "kerneplanter": planteformeringsmateriale, som er første led i produktionskæden, og er bestemt til produktion af andre kategorier af planteformeringsmateriale 7) "basismateriale": planteformeringsmateriale, som er produceret fra kerneplanter, og som er bestemt til produktion af certificeret materiale 8) "certificeret materiale": planteformeringsmateriale, som er produceret fra kerneplanter eller basismateriale 9) "standardmateriale": planteformeringsmateriale bortset fra kerneplanter, basismateriale og certificeret materiale 10) "kategori": kerneplanter, basismateriale og certificeret materiale eller standardmateriale. AFSNIT II Produktion og markedsføring af planteformeringsmateriale, som tilhører slægter og arter, der er opført i bilag I KAPITEL I Indledende bestemmelser Artikel 11 Anvendelsesområde 1. Dette afsnit finder anvendelse på produktion og markedsføring af planteformeringsmateriale, som tilhører slægter og arter, der opfylder et eller flere af følgende kriterier: a) De optager et væsentligt produktionsareal. b) De har en betydelig produktionsværdi. c) De produceres eller markedsføres af et betydeligt antal professionelle operatører i Unionen. d) De indeholder stoffer, som for alle eller bestemte anvendelser, er underlagt specifikke regler for beskyttelse af menneskers sundhed, dyresundheden og miljøet. 2. De slægter og arter, der er omhandlet i stk. 1, er opført i bilag I. 3. Kommissionen tillægges beføjelser til at vedtage delegerede retsakter i overensstemmelse med artikel 140 vedrørende ændring af bilag I med henblik på at tilpasse dette til den tekniske og videnskabelige udvikling og økonomiske data. 4. Bestemmelserne i dette afsnit finder ligeledes anvendelse på grundstammer og andre plantedele (i det følgende samlet benævnt "grundstammer"), som tilhører slægter og arter, der ikke er opført i bilag I, såfremt materiale af en af de i bilag I opførte slægter eller arter, eller hybrider deraf, podes herpå. Artikel 12 Inddeling af planteformeringsmateriale i kategorier 1. Planteformeringsmateriale må kun produceres og markedsføres under en af følgende kategorier: a) kerneplanter b) basismateriale c) certificeret materiale d) standardmateriale. 2. Planteformeringsmateriale må ikke produceres og markedsføres som standardmateriale, hvis det tilhører slægter eller arter, for hvilke omkostningerne og de certificeringsaktiviteter, der er nødvendige for at producere og markedsføre planteformeringsmateriale som kerneplanter, basismateriale eller certificeret materiale, står i et rimeligt forhold til: a) målet om fødevare- og fodersikring og b) en højere grad af identitet, sundhed og kvalitet af planteformeringsmaterialet på baggrund af dets overholdelse af kravene til kerneplanter, basismateriale og certificeret materiale i sammenligning med de tilsvarende krav til standardmateriale. 3. Kommissionen tillægges beføjelser til at vedtage delegerede retsakter i overensstemmelse med artikel 140 vedrørende oprettelse af lister over slægter eller arter, hvoraf det afledte planteformeringsmateriale ikke må markedsføres som standardmateriale som omhandlet i stk. 2. 4. Uanset stk. 2 og 3 må planteformeringsmateriale udelukkende produceres og markedsføres som standardmateriale i en eller flere af følgende situationer: a) Det tilhører en sort med en officielt anerkendt beskrivelse. b) Der er tale om heterogent materiale som defineret i artikel 14, stk. 3. c) Der er tale om materiale til nichemarkeder som defineret i artikel 36, stk. 1. KAPITEL II Krav til produktion og markedsføring Afdeling 1 Liste over krav Artikel 13 Produktion og markedsføring af kerneplanter, basismateriale, certificeret materiale og standardmateriale 1. Planteformeringsmateriale, der produceres og markedsføres, skal være i overensstemmelse med: a) registreringskravene i afdeling 2 b) produktions- og kvalitetskravene i afdeling 3 for den pågældende kategori c) kravene til håndtering i afdeling 4 d) identifikationskravene og eventuelt certificeringskravene i afdeling 5. 2. Stk. 1, litra b), finder ikke anvendelse på produktionskravene for det planteformeringsmateriale, der er omhandlet i artikel 14, stk. 3, og artikel 36. Artikel 14 Krav om tilhørighed til registrerede sorter 1. Planteformeringsmateriale må kun produceres og markedsføres, hvis det tilhører en sort, der er registreret i et nationalt sortsregister som omhandlet i artikel 51 eller i EU-sortsregistret som omhandlet i artikel 52. 2. Uanset stk. 1 kan grundstammer produceres og markedsføres, selv om de ikke tilhører en sort, der er registreret i et nationalt sortsregister eller i EU-sortsregistret. 3. Kommissionen tillægges beføjelser til at vedtage delegerede retsakter i overensstemmelse med artikel 140 vedrørende fastlæggelse af, at planteformeringsmateriale uanset stk. 1 kan produceres og markedsføres, selv om det ikke tilhører en sort som defineret i artikel 10, nr. 1), ( i det følgende benævnt "heterogent materiale"), og selv om det ikke opfylder kravene til selvstændighed, ensartethed og stabilitet, som er fastlagt i artikel 60, 61 og 62, og har en tilfredsstillende dyrknings- og/eller brugsværdi eller en bæredygtig dyrknings- og/eller brugsværdi som omhandlet i artikel 58 og 59. Disse delegerede retsakter kan indeholde et eller flere af følgende elementer for så vidt angår heterogent materiale: a) regler for mærkning og emballering b) regler for beskrivelse af materialet, herunder avlsmetoder og anvendt forældremateriale, beskrivelse af produktionsordning for det pågældende planteformeringsmateriale og tilgængeligheden af standardprøver c) regler om, hvilke oplysninger og produktionsprøver den professionelle operatør skal opbevare, og om vedligeholdelsesavl d) de kompetente myndigheders oprettelse af registre over heterogent materiale og betingelserne for optagelse heri samt indholdet af disse registre e) fastlæggelse af gebyrer og udgiftsposter for beregning af disse gebyrer med henblik på registrering af heterogent materiale som omhandlet i litra d), således at det sikres, at disse gebyrer ikke udgør en hindring for registrering af det pågældende heterogene materiale. Disse delegerede retsakter skal vedtages inden den [Office of Publications, please insert date of application of this Regulation…]. De kan vedtages for bestemte slægter eller arter. Artikel 15 Krav om tilhørighed til registrerede kloner Planteformeringsmateriale, som tilhører en klon, må kun produceres og markedsføres, hvis den pågældende klon er registreret i et nationalt sortsregister som omhandlet i artikel 51 eller i EU-sortsregistret som omhandlet i artikel 52. Afdeling 2 Produktions- og kvalitetskrav Artikel 16 Produktions- og kvalitetskrav til planteformeringsmateriale 1. Planteformeringsmateriale skal produceres i overensstemmelse med produktionskravene i del A i bilag II og må kun markedsføres, hvis det overholder de kvalitetskrav, der er fastlagt i del B i bilag II. 2. Kommissionen tillægges beføjelser til at vedtage delegerede retsakter i overensstemmelse med artikel 140, der supplerer bestemmelserne i stk. 1. I det omfang det er relevant, kan disse delegerede retsakter præcisere de krav, der er fastlagt i del D i bilag II. 3. Der skal i disse delegerede retsakter tages hensyn til de relevante internationale tekniske og videnskabelige standardanbefalinger: a) regler og retningslinjer for frø fra Organisationen for Økonomisk Samarbejde og Udvikling (i det følgende benævnt "OECD") b) standarden for læggekartofler fra De Forenede Nationers Økonomiske Kommission for Europa (i det følgende benævnt "UNECE") c) regler om prøveudtagning og afprøvning fra Det Internationale Frøkontrolforbund (i det følgende benævnt "ISTA") og d) reglerne fra Plantebeskyttelsesorganisationen for Europa og Middelhavsområderne (EPPO). 4. Kommissionen tillægges beføjelser til at vedtage delegerede retsakter i overensstemmelse med artikel 140 vedrørende ændring af del A og B i bilag II med henblik på tilpasning til den tekniske og videnskabelige udvikling. Afdeling 3 Krav til håndtering Artikel 17 Partier 1. Planteformeringsmateriale skal markedsføres i partier. Disse partier skal være tilstrækkeligt homogene og kunne identificeres særskilt fra andre partier af planteformeringsmateriale. 2. Under forarbejdning, emballering, oplagring, transport eller ved levering kan partier af planteformeringsmateriale af forskellig oprindelse sammenlægges til et nyt parti. I sådanne tilfælde skal den professionelle operatør føre fortegnelser, herunder med oplysninger om de enkelte komponenters oprindelse. 3. Under forarbejdning, emballering, oplagring og transport eller ved levering kan partier af planteformeringsmateriale opdeles i to eller flere partier. I sådanne tilfælde skal den professionelle operatør føre fortegnelser om de nye partiers oprindelse. 4. Kommissionen tillægges beføjelser til at vedtage delegerede retsakter i overensstemmelse med artikel 140, der fastsætter supplerende regler for bestemte slægter eller arter for så vidt angår et eller flere af følgende elementer: a) maksimumsstørrelse af partier for at sikre det pågældende planteformeringsmateriales ensartethed b) sammenlægning af partier for at sikre, at det pågældende planteformeringsmateriales identitet bevares c) identifikation af partier for at sikre det pågældende planteformeringsmateriales sporbarhed. Artikel 18 Pakninger, beholdere og bundter samt regler om små pakninger og beholdere 1. Planteformeringsmateriale skal markedsføres som individuelle planter eller i pakninger, beholdere eller bundter. 2. Pakninger og beholdere lukkes på en sådan måde, at de ikke kan åbnes, uden at lukningen og – i tilfælde af emballering – emballagen viser tegn på indgreb. 3. Bundter bindes på en sådan måde, at materiale, der udgør en del af bundterne, ikke kan udskilles uden at beskadige bindebåndet eller -båndene. 4. Kommissionen tillægges beføjelser til at vedtage delegerede retsakter i overensstemmelse med artikel 140, der fastsætter regler for bestemte slægter eller arter for så vidt angår et eller flere af følgende elementer: a) lukning, herunder lukning eller genlukning af pakninger, beholdere eller bundter, for at sikre bevarelse af det pågældende planteformeringsmateriales identitet og for at undgå ukontrolleret sammenblanding af partier b) indførelse af et krav om, at planteformeringsmateriale kun må markedsføres i pakninger, beholdere eller bundter med henblik på at lette sporbarheden af de pågældende partier. 5. Kommissionen tillægges beføjelser til at vedtage delegerede retsakter i overensstemmelse med artikel 140, der fastsætter specifikke regler for produktion og markedsføring af bestemte slægter eller arter i små pakninger, beholdere eller bundter. Disse regler kan vedrøre et eller flere af følgende elementer: a) maksimumsstørrelse og volumen af de små pakninger, beholdere eller bundter b) farve og indhold af mærkesedler samt metoder for mærkning af små pakninger, beholdere eller bundter c) undersøgelse af små pakninger, beholdere eller bundter og det indeholdte planteformeringsmateriale d) lukning af små pakninger. Afdeling 4 Krav til certificering, identifikation og mærkning Artikel 19 Certificering og identifikation af kerneplanter, basismateriale eller certificeret materiale og identifikation af standardmateriale 1. Kerneplanter, basismateriale eller certificeret materiale skal certificeres og identificeres ved hjælp af en officiel mærkeseddel ("officiel mærkeseddel"). 2. Officielle mærkesedler attesterer, at kerneplanter, basismateriale eller certificeret materiale er i overensstemmelse med de relevante produktions- og kvalitetskrav som omhandlet i artikel 16. 3. Den i stk. 1 og 2 omhandlede certificering skal være baseret på markinspektioner, prøveudtagning og afprøvning, som er foretaget i overensstemmelse med reglerne i artikel 20 (i det følgende benævnt "certificeringsordninger") og med bestemmelserne i artikel 22-26. 4. Standardmateriale skal identificeres ved hjælp af en operatørs mærkeseddel ("operatørens mærkeseddel"). 5. Operatørers mærkesedler attesterer, at standardmaterialet er i overensstemmelse med de relevante kvalitetskrav som omhandlet i artikel 16. Artikel 20 Certificeringsordninger 1. Certificeringsordninger for kerneplanter, basismateriale og certificeret materiale fastlægges i del C i bilag II. 2. Kommissionen tillægges beføjelser til at vedtage delegerede retsakter i overensstemmelse med artikel 140, der supplerer certificeringsordningerne. I det omfang det er relevant, kan disse delegerede retsakter specificere de ordninger, der er fastlagt i del D i bilag II. 3. Der skal i disse delegerede retsakter tages hensyn til de relevante internationale tekniske og videnskabelige standardanbefalinger, såsom: a) OECD's regler og retningslinjer for frø b) UNECE's standard for læggekartofler c) ISTA's regler om prøveudtagning og afprøvning og d) EPPO's regler. 3. Kommissionen tillægges beføjelser til at vedtage delegerede retsakter i overensstemmelse med artikel 140 vedrørende ændring af del C og D i bilag II med henblik på tilpasning til den tekniske og videnskabelige udvikling. Artikel 21 Indholdet af den officielle mærkeseddel og operatørens mærkeseddel 1. Den officielle mærkeseddel og operatørens mærkeseddel skal indeholde de oplysninger, der er anført i del A i bilag III. 2. Den officielle mærkeseddel og operatørens mærkeseddel skal være udformet på et af EU's officielle sprog. Den skal være letlæselig, uudslettelig og påtrykt den ene side, som ikke anvendes til andet tryk, samt være let synlig. 3. Den officielle mærkeseddel skal have en bestemt farve for hver kategori af planteformeringsmateriale. 4. Såfremt der kræves udstedelse af et plantepas i henhold til artikel 74, stk. 1, og artikel 75, stk. 1, i forordning (EU) nr. …/… [Office of Publication, please insert number of Regulation on protective measures against pests of plants], skal den officielle mærkeseddel indeholde dette plantepas i henhold til artikel 78, stk. 3, i nævnte forordning. 5. Kommissionen tillægges beføjelser til at vedtage delegerede retsakter i overensstemmelse med artikel 140, vedrørende yderligere krav, som supplerer de i stk. 1 og 2 omhandlede krav til officielle mærkesedler og operatørers mærkesedler. Disse supplerende krav kan vedrøre et eller flere af følgende elementer: a) farverne på mærkesedlen for bestemte kategorier og andre grupper af planteformeringsmateriale b) angivelse af et mærkningsnummer c) angivelse af generationer af kerneplanter, certificeret materiale og standardmateriale d) angivelse af sortstyper, herunder intraspecifikke eller interspecifikke hybrider e) angivelse af underinddelinger af kategorier, som opfylder forskellige betingelser f) hvis der er tale om blandinger, angivelse af vægtprocenten af de forskellige komponenter for hver art og i givet fald sort g) angivelse af den påtænkte anvendelse af materialet. 6. Denne artikel finder anvendelse, uden at det berører artikel 49, stk. 4, i forordning (EF) nr. 1107/2009, for så vidt angår mærkning og de dokumenter, der ledsager de behandlede frø, i henhold til nævnte forordning. 7. Kommissionen vedtager ved hjælp af gennemførelsesretsakter modellen for den officielle mærkeseddel og operatørens mærkeseddel. Disse modeller kan vedtages for hver slægt eller art. Disse gennemførelsesretsakter vedtages efter undersøgelsesproceduren i artikel 141, stk. 3. Artikel 22 Forpligtelse til at udfærdige og anbringe officielle mærkesedler De officielle mærkesedler udfærdiges og anbringes af: a) den professionelle operatør under officielt tilsyn af den kompetente myndighed eller b) den kompetente myndighed efter anmodning fra den professionelle operatør, eller hvis den pågældende professionelle operatør ikke er godkendt i henhold til artikel 23. Artikel 23 Godkendelse af professionelle operatører til at udføre certificering og udfærdige officielle mærkesedler 1. Professionelle operatører kan godkendes af den kompetente myndighed til at udføre certificering og udfærdige officielle mærkesedler under officielt tilsyn som omhandlet i artikel 22, litra a), hvis de opfylder følgende betingelser: a) De råder over den nødvendige viden til at overholde produktions- og kvalitetskravene og de certificeringsordninger, der er fastlagt i henhold til artikel 16, stk. 2, og artikel 20, stk. 2, og overholder, i det omfang det er relevant, de krav, der er vedtaget i henhold til stk. 3, litra a). b) De råder over eller har adgang til passende udstyr og laboratorier med henblik på en korrekt og effektiv overholdelse af de krav, der er omhandlet artikel 16, stk. 2, og artikel 20, stk. 2, navnlig udstyr og laboratorier, som overholder de krav, der er vedtaget i henhold til stk. 3, litra b) og c). c) De har identificeret og er i stand til at overvåge de kritiske punkter i produktionsprocessen, som kan have indflydelse på planteformeringsmaterialets kvalitet og identitet, og fører fortegnelser over resultaterne af denne overvågning. d) De er i stand til at sikre, at partier til stadighed kan identificeres som omhandlet i artikel 7. e) De har indført systemer og bestemmelser, der sikrer overholdelse af kravene til sporbarhed som fastlagt i artikel 8. f) De benytter kvalificeret kontrol- og laboratoriepersonale, navnlig kontrol- og laboratoriepersonale, som overholder de krav, der er vedtaget i henhold til stk. 3, litra c). 2. Den i stk. 1 omhandlede godkendelse kan gives for alle eller for bestemte slægter eller arter. 3. Kommissionen tillægges beføjelser til at vedtage delegerede retsakter i overensstemmelse med artikel 140, der supplerer bestemmelserne i stk. 1 med henblik på at sikre, at de professionelle operatører udfører en korrekt certificering af det pågældende planteformeringsmateriale. Disse delegerede retsakter kan vedrøre et eller flere af følgende elementer: a) kvalifikationer, uddannelse og aktiviteter for de professionelle operatører og andre personer, som de professionelle operatører har overdraget ansvaret for udførelse af markinspektioner, prøveudtagning og afprøvning b) faciliteternes egnethed og tilgængeligheden af særligt udstyr, som anvendes af de professionelle operatører c) krav til de laboratorier, som de professionelle operatører kan overdrage ansvaret for afprøvning. Artikel 24 De kompetente myndigheders officielle tilsyn 1. Med henblik på det officielle tilsyn, der er omhandlet i artikel 22, litra a), foretager de kompetente myndigheder mindst en gang om året audit for at sikre, at de professionelle operatører overholder kravene i artikel 23. 2. Med henblik på det officielle tilsyn, der er omhandlet i artikel 22, litra a), foretager de kompetente myndigheder desuden officielle inspektioner, prøveudtagning og afprøvning af en andel af afgrøderne på markerne og en andel af partierne af planteformeringsmateriale for at bekræfte, at det pågældende materiale overholder produktions- og kvalitetskravene i artikel 16, stk. 2. Denne andel fastlægges på grundlag af en vurdering af den eventuelle risiko for manglende overholdelse af kravene. 3. Ud over den i stk. 2 omhandlede inspektion, prøveudtagning og afprøvning kan de kompetente myndigheder foretage yderligere markinspektioner, prøveudtagning eller afprøvning, hvis den professionelle operatør anmoder herom. 4. Kommissionen tillægges beføjelser til at vedtage delege